Община Петрич може да се нареди сред челните места в страната по отношение на археологическо богатство
Петрич. Община Петрич може да се нареди сред челните места в страната по отношение на археологическо богатство. Това каза в интервю за Радио „Фокус“ - Пирин Сотир Иванов, директор на Исторически музей – Петрич и един от участниците в Теренното археологическо изследване с географски информационни системи, което се проведе в Община Петрич, финансирано от Национален археологически институт с музей към Българската академия на науките по спечелен международен проект. Той заяви, че хората, които са извършвали теренни археологически проучвания в край на 70-те и началото на 80-те години на XX век – това е екипа на Мечислав Домарадски, са очаквали такова нещо. „Община Петрич, в миналото Петрич, а в античността - Хераклея Синтика, е всъщност града, който контролира изключително важен отрязък между Кресненското и Рупелското дефиле. Това е основния път север – юг и изток-запад между Вардар и Марица. Поради своето стратегическо положение градът, който в зависимост от различните епохи е носел различно име е съсредоточил в себе си огромна икономическа, културна и политическа власт, а от там има и богата селищна система“, каза още Иванов. Той добави, че тези предположения са били потвърдени, като само от епохата на античността Домарадски регистрира около 146 селища, а те малко повече. „Това показва, че Община Петрич със своя обект Херакеля Синтика може да създаде и сателитни културни обекти около местността Кожух или в самия град Петрич, като това може да бъде заложено и в бъдещи европейски програми, защото този туризъм е изключително успешен. Както не веднъж сме казвали за 2016 година Исторически музей – Петрич със своите 4 обекта – Античен град Херакля Синтика, Национален парк-музей „Самуилова крепост“, Къща-музей "Ванга" и Централа експозиционна зала генерира един посетителски интерес от около 60 хиляди души“, подчерта директорът на Исторически музей – Петрич. Сотир Иванов заяви, че от своя страна това ги поставя във водещи позиции, като културна дестинация на територията не само на Югозападна България, но и на един голям трансграничен район обхващат Бивша югославска република Македония и северна Гърция. Ливия НИНОВА © 2016 Всички права запазени. Позоваването на Информационна агенция "Фокус" е задължително!